Baronas **Frydrichas Teodoras Luisas Silvestras fon der Ropas** (vok. *Friedrich Theodor Louis Sylvester Baron von der Ropp*; 1879 m. spalio 9 d. Daudžgirių dvaras, Kauno gubernija, Rusijos imperija – 1964 m. vasario 21 d. Bad Godesberge, VFR) – iš Baltijos vokiečių kilęs Lietuvos dvarininkas. Kalnų inžinierius, visuomenininkas ir religinių knygų autorius.

Biografija
----------

Gimė Rusijos imperijos karininko Vilhelmo barono fon der Ropo ir iš Pietų Rusijos totorių kilusios Lidijos Gurjevos (vok. Lydia von Gurieff) šeimoje. Brolis Silvestras Vilhelmas Gotardas fon der Ropas (angl. *William de Ropp*) jaunystėje emigravo į Angliją ir Antrojo pasaulinio karo metu pasižymėjo kaip britų pasiuntinys nacistinėje Vokietijoje. Tėvai be Daudžgirių valdė ir Ąžuolpamūšę.

Frydrichas fon der Ropas mokėsi Drezdene, studijavo Frеibergo Kalnakasybos akademijoje (vok. *Bergakademie Freiberg*). 1903 m. įgijo diplomuoto inžinieriaus diplomą ir darbavosi kalnakasybos šachtuose įvairiuose pasaulio šalyse. Bene ilgiausiai užtruko Belgijos Konge (1911–1913 m.). 1914 m. vedė Elžbietą Štolę (vok. Elisabeth Stolle), kartu su žmona grįžo į Lietuvą ir valdė Daudžgirių dvarą. Pirmojo pasaulinio karo metu kaizerinės Vokietijos vyriausybės pasiųstas dukart lankėsi Didžiojoje Britanijoje. Apie 1919 m. išvyko gyventi į Vakarų Europą, Paryžiuje veikė kaip Baltijos landesvero atstovas. Sekretoriavo *Rusijos imperijos ne rusų tautų lygoje* (pranc. *Ligue de nationalités allogènes de Russie*; šią organizaciją 1916 m. Lozanoje įkūrė Baltijos vokiečių baronai Frydrichas fon der Ropas, Bernhardas fon Uexkuell ir Juozas Gabrys-Paršaitis). 

1917 m. spalio mėn. Fr. fon der Ropas Berlyne įsteigė laikraštį „Das Neue Litauen". Laikraštis buvo *Vokiečių–lietuvių draugijos* (vok. *Deutsch–Litauischen Gesellschaft*) organas ir propagavo savarankiškos, bet nuo Berlyno priklausomos Lietuvos valstybės sukūrimą. Šios idėjos buvo atsvara *Vokiečių–baltų draugijos* (vok. *Deutsch-Baltische Gesellschaft*) skleidžiamiems planams lietuvių žemes kolonizuoti. Leidinys „Das Neue Litauen" dėl jame paskelbto žurnalistės J. Chodakauskaitės (Tūbelienės) straipsnio apie vokiečių okupacinės valdžios piktadarybes Lietuvoje netrukus buvo uždarytas. 1918 m. rugpjūtyje Fr. fon der Ropas Berlyne įsteigė *Lietuvos žemvaldžių sąjungą* (vok. *Verband der Landbesitzer Litauens*), bet ji nebuvo populiari ir netrukus užsidarė.

Vėliau Fr. fon der Ropas kurį laiką gyveno Anglijoje, o nuo 1922 m. galutinai apsistojo Vokietijoje ir atsidėjo Evangelijos tiesų skleidimu. Parašė keliolika religinių knygų ir memuarus („Zwischen gestern u. morgen, Erfahrungen u. Erkenntnisse").

Bibliografija
-------------

* Deutsche Christen im Dienst. – Runge: Berlin, 1933
* Die Kirche in der Entscheidung – Runge: Berlin, 1933
* Deutsche vor Gott – Gott kann uns sagen, wie wir sein sollen. Aber wir können Gott nicht sagen, wie Er sein soll. – Edwin Runge Verlag, 1935
* Die Menschheit in der Entscheidung. Eine Geschichtsschau an d. Schwelle d. Zeitalters. – Bad Blankenburg: Harfe-Verlag, 1937
* Deutsche vor Gott – Berlin, 1939
* Was sagt denn ihr wer ich bin? – Bad Blankenburg: Reum & Co. 1940
* Die Menschheit in der Entscheidung – Harfe-Verlag u. Druckerei, Bad Blankenburg, 1940
* Klarheit über Gott – Harfe-Verlag u. Druckerei K. Reum & Co. KG, 1940
* Treu und Wahrhaftig Die geschichtlichen Berichte über Christus, zusammengestellt und in heutiger deutscher Sprache mitgeteilt – Harfe Verlag u. Druckerei Reum & Co. , Bad Blankenburg Thüringerwald, 1940
* Ein Mensch entdeckt das Leben – Leopold Klotz Verlag Leipzig, 1940
* Der Schöpfungsruf: Ein Laie liest die Evangelien – Dünen-Verlag, 1947
* Die Dringenden Fragen an das Christentum – Verlag Ernst Kaufmann, 1949
* Wandlung oder Chaos. Eine Geschichtsschau im Umbruch der Zeit – Karl Bäuerle Verlag, Karlsruhe, 1950
* Das Evangelium: die vier Evangelien vollständig und wortgetreu – Evangelische Verlagsanstalt, 1958
* Zwischen gestern und morgen, Erfahrungen und Erkenntnisse – J. F. Steinkopf Verlag, 1961

Išnašos
-------

1. ↑  Živilė Valiušaitytė. *Apie Lietuvos Roppus. Vienos šeimos istorija* // bernardinai.lt , Kovo 11 d. 2016
2. ↑  Eberhard Demm. *Alfred Weber, „Mitteleuropa" und die litauische Frage im Ersten Weltkrieg* // Annaberger Annalen 23/2015, S. 238–243

Šaltiniai
---------

* *Ropp, Friedrich Theodor Louis Sylvester Bar. v. der* // Baltisches Biographisches Lexikon digital
* Ingrida Jakubavičienė. *Jadvygos Chodakauskaitės-Tūbelienės visuomeninės ir politinės veiklos epizodai (1918–1940 m.)* Archyvuota kopija 2018-11-16 iš Wayback Machine projekto.